A Pázmány Péter Tudományegyetemre járt történelem szakra, a Nélküledet szép dalnak tartja, amit szeret hallgatni, és egyetért a kormány Ukrajnával kapcsolatos kemény fellépésével a kormánysajtó által napok óta valótlanságokkal támadott Párbeszéd-politikus. Szerinte a szélsőjobb sajtó mára egybeolvadt a nagy kormánypárti médiumokkal. A Párbeszéd a Médiatanácshoz fordul.

"A Pázmány Péter Tudományegyetem történelem szakán végeztem, nem mondhatom, hogy a balliberális narratívát hallgattam"

– mondja Kocsis-Cake Olivio Párbeszéd-politikus a hvg.hu-nak arra, hogy a HírTV Sajtóklub című műsorában perceken át gyalázták azért, amit Trianonról és annak centenáriumi megemlékezéséről mondott – pontosabban amit neki tulajdonítottak.

Bayer Zsolt a nevével és származásával viccelődött, Gajdics Ottó szerint a politikai korrektség elveit visszhangozza, Bencsik András szerint hülye és tudatlan, Huth Gergely szerint pedig Sorosék küldik őket a nyakunkra – abban pedig mindenki egyetértett, hogy Kocsis-Cake nem érti, miért fájdalom Trianon, nem ismeri a történelmet.

A Párbeszéd-politikus bűne az volt, hogy egy olyan konferencián szólalt fel, ahol az volt a téma, milyen feszültségek fakadhatnak a trianoni döntés centenáriumának megemlékezéséből, hogyan próbálják szítani orosz álhírportálok a feszültséget a témában, hogy gyengítsék a régió országai közti kapcsolatokat.

© Reviczky Zsolt

Kocsis-Cake szerint nem jó irány, hogy a kormány kisajátítja a megemlékezés szervezését, nem egyeztet az ellenzéki pártokkal. Pedig fontos lenne az összpárti egyetértés ebben a kérdésben. És fontos lenne az egyeztetés a szomszédos országokkal is, hogy lássák, a megemlékezés nem a feszültségekről, a határrevízióról szól. Fontos lenne az is szerinte, hogy legyen olyan kapcsolat az országok között, amelyek által a kisebbségi magyarok jogai jobban érvényesülnek.

Szavait először a Pesti Srácok és a 888.hu magyarázta félre, majd, miután hiába tette ki a konferencia felvételét a Facebookra, hiába cáfolta a neki tulajdonítottakat, hogy ő ünnepelni szeretné Trianont, a dezinformáció továbbterjedt, és Bayeréknél is megjelent.

Sőt, a Parlamentben is tisztázta, amikor a félremagyarázott szavairól kérdezték, hiába.

Nem először manipulálják a szavait: az Origo korábban egy videót vágott úgy össze, hogy az a látszat kerekedjék, támogatja a tömeges bevándorlást. Ez ügyben pert is nyert az Origo ellen. Úgy látja, a kormány médiagépezete minden lépését, megnyilatkozását figyeli.

© Fidesz / Facebook

Bayerék viszont már szintet léptek Kocsis-Cake szerint, a műsorban rasszista kijelentések hangzottak el, azt sugallva, hogy ha valakinek az egyik szülője afrikai származású, akkor az már nem is magyar, nem értheti a magyar történelmet. Nem ők fogják eldönteni, ki a magyar – mondja Kocsis-Cake – ez mindennek az alja. A kiemelt figyelem személyének is szól, általa kívánják bizonyítani, hogy a multikulturalizmus borzalom, akinek bevándorló háttere van, az nem igazán magyar.

Az nem fogadható el a XXI. században, hogy származás és bőrszín alapján ítéljünk meg valakit, és mást adjunk a szájába, mint amit mondott – jelenti ki a politikus.

És ezt a szemléletet viszi tovább a kormány is a külpolitikában, a kormány a konfliktusokat keresi Kocsis-Cake szerint. Pedig a külpolitikában nem az ellentétek szítása a jó irány, hanem a megbékélés keresése, ez segíti a kisebbségek helyzetét is. A baloldal a konstruktív megoldásokat keresi, de nemet mond az önfeladásra.

Ezekről lehet vitatkozni, ugyanakkor például Ukrajna ügyében a politikus egyetért a kormány kemény kiállásával az oktatási törvény ügyében. De itt is törekedni kell a konstruktív viszonyra a megoldás érdekében az új ukrán vezetéssel.

A képviselő szerint az egész ellene folyó rágalomhadjárat háttérben az áll, hogy a Fidesz dühös, mert elvesztette az önkormányzati választásokat. A kormányoldali médiában összeér a szélsőjobb, mint a Vadhajtások és a nagyobb oldalak, médiumok, ez mára egyértelmű. Ezt bizonyítja a Nélküled-ügy is – Kocsis-Cake a dalról azt mondja, "nagyon szép, szeretem hallgatni".

Az ügyben a Párbeszéd, mint megírtuk, bocsánatkérésre szólítja fel a csatornát, bár Kocsis-Cake szerint "nincsenek illúzióink" afelől, hogy ez bekövetkezik-e. Másrészt a Médiatanácshoz fordulnak panasszal: vizsgálják meg a műsorban elhangzottakat. Mert bár fideszes többségű szervezetről van szó, talán ülnek ott olyan józan emberek, akiknek ez már sok – véli Kocsis-Cake. Talán a Fidesznek is sok mindez, mondja a politikus, aki részt vett a Magyar Állandó Értekezleten is, és a külhoni magyarokkal kapcsolatos álláspontja megítélése szerint közelebb áll a Fideszhez, mint a DK-hoz.